། སྔ་དྲོའི་ཆར་གནས་དབེན་པར་ཁྲུས་དང་གཙང་སྦྲ་སོགས་སྔོན་དུ་འགྲོ་བས་ཐལ་མོ་སྦྱར་ཏེ། སྐྱབས་ཡུལ་རྣམས་མངོན་སུམ་ལྟ་བུར་མདུན་གྱི་ནམ་མཁར་བལྟས་ལ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བས། དུས་འདི་ནས་བཟུང་སྟེ་ནམ་བྱང་ཆུབ་སྙིང་པོ་ལ་མཆིས་ཀྱི་བར་དུ། སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དེ་བཞིན་གཤེགས་པའི་ཆོས་ཀྱི་སྐུ་ཞི་བ་བླ་ན་མེད་པ་སོ་སོར་རང་གིས་རིག་པ་ལ་སྐྱབས་སུ་མཆིའོ། །ཕྱོགས་བཞིའི་བྱང་ཆུབ་སེམས་དཔའ་ཆེན་པོ་འཕགས་པ་ཕྱིར་མི་ལྡོག་པའི་དགེ་འདུན་ལ་སྐྱབས་སུ་མཆིའོ། །ཞེས་སྐྱབས་འགྲོ་ཅི་ནུས་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བ་དུས་འདི་ནས་བཟུང་སྟེ། ནམ་བྱང་ཆུབ་སྙིང་པོ་མ་མཆིས་ཀྱི་བར་དུ། དངོས་པོ་ཐམས་ཅད་དང་བྲལ་བ། ཕུང་པོ་དང་། ཁམས་དང་། སྐྱེ་མཆེད་དང་། གཟུང་བ་དང་འཛིན་པ་རྣམ་པར་སྤངས་པ། ཆོས་བདག་མེད་པ་མཉམ་པའི་ཕྱིར། རང་གི་སེམས་ཐོག་མ་ནས་མ་སྐྱེས་པ་སྟོང་པ་ཉིད་ཀྱི་ངོ་བོ་ཉིད་དུ་ཇི་ལྟ་ཇི་ལྟར་སངས་རྒྱས་བཅོམ་ལྡན་འདས་རྣམས་དང་། བྱང་ཆུབ་སེམས་དཔའ་དེ་རྣམས་ཀྱིས་བྱང་ཆུབ་ཏུ་སེམས་བསྐྱེད་པ་དེ་བཞིན་དུ་བདག་གིས་ཀྱང་སེམས་བསྐྱེད་དོ། །ཞེས་ལན་གསུམ་གྱིས་སེམས་བསྐྱེད། དེ་ནས་ལག་པ་གཉིས་ཁུ་ཚུར་བཅང་། མཐེ་བོང་གཉིས་ནང་དུ་གཞུག །མཛུབ་མོ་གཉིས་བསྒྲེངས་ལ་ཆོས་དབྱིངས་རྣམ་པར་སྦྱོང་བའི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། དྷརྨཱ་དྷཱ་ཏུ་སྭ་བྷཱ་བ་ཨཱཏྨ་ཀོ྅ཧཾ། ཆོས་ཐམས་ཅད་ཆོས་ཀྱི་དབྱིངས་རྣམ་པར་དག་པའི་སྟོང་པ་ཉིད་དུ་གྱུར། ལག་པ་གཉིས་ཀྱི་སོར་མོ་རྣམས་ཐམས་ཅད་བཟློག་སྟེ་བསྣོལ། མཐེ་བོང་གཉིས་རྩེ་སྤྲད་པ་ཆོས་ཀྱི་འཁོར་ལོའི་ཕྱག་རྒྱ་དང་། ན་མཿས་མནྟ་བཛྲཱ་ཎཱཾ། བཛྲ་ཨཱཏྨ་ཀོ྅ཧཾ། བདག་ཉིད་ཐ་མལ་གྱི་ལུས་སྤངས་ནས་རྡོ་རྗེ་སེམས་དཔའི་སྐུ་ཟླ་བའི་དཀྱིལ་འཁོར་གྱི་ནང་ན་བཞུགས་ཤིང་། ཟླ་བའི་དཀྱིལ་འཁོར་གྱི་འོད་དང་ལྡན་པ། ཕྱག་གཉིས་ཀྱིས་རྡོ་རྗེ་དང་དྲིལ་བུ་བསྣམས་པ། དབུ་རྒྱན་ལ་སོགས་པའི་རྒྱན་སྣ་ཚོགས་ཀྱིས་བརྒྱན་པ། ཐུགས་ཀར་ཟླ་བའི་དཀྱིལ་འཁོར་གྱི་སྟེང་ན་རྡོ་རྗེ་རྩེ་ལྔ་པ་དང་བཅས་པར་གྱུར། ཐལ་མོ་ཁོང་སྟོང་དུ་སྦྱར་ལ་མཛུབ་མོ་གཉིས་ངོས་གཉིས་ནས་དཀྲིས་པ་དེ་བཞིན་གཤེགས་པའི་གོ་ཆའི་ཕྱག་རྒྱ་དང་། ན་མཿས་མནྟ་བཛྲཱ་ཎཱཾ། བཛྲ་ཀཱ་བཱ་ཙི་ཧཱུྃ། རང་གི་ལུས་ལ་རྡོ་རྗེའི་གོ་ཁྲབ་གྱོན་པར་གྱུར། ཅེས་པ་རྣམས་ཀྱིས་བདག་ཉིད་བྱིན་བརླབས་ལ། ལག་པ་གཉིས་ཐལ་མོ་ཁོང་སྟོང་དུ་སྦྱར་ལ་མཐེ་བོང་བསྒྲེངས་པ་སངས་རྒྱས་ཀུན་གྱི་དམ་ཚིག་གི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། ཨ་ས་མེ། ཏྲི་ས་མེ། ས་མ་ཡེ་སྭཱ་ཧཱ། རང་གི་མདུན་དུ་བཅོམ་ལྡན་འདས་རྣམ་པར་སྣང་མཛད་མངོན་པར་རྫོགས་པར་བྱང་ཆུབ་པ་སྙིང་རྗེ་ཆེན་པོའི་སྙིང་པོ་ཅན་གྱི་སྐུའི་བཀོད་པ་མི་ཟད་པའི་རང་བཞིན་གྱི་དཀྱིལ་འཁོར་རྟེན་དང་བརྟེན་པར་བཅས་པ་སྐད་ཅིག་གིས་མངོན་སུམ་དུ་མཐོང་བར་གྱུར། ཅེས་པས་ཚོགས་ཞིང་གསལ་བཏབ་སྟེ། དེ་ནས་དེ་ལ་མཆོད་པ་རྣམ་པ་བཞིས་བསོད་ནམས་ཀྱི་ཚོགས་བསག་པ་ལ། དང་པོ་ཕྱག་གི་མཆོད་པ་ནི། ཐལ་མོ་སྦྱར་བས་བཏུད་དེ། ཕྱག་འཚལ་བྱང་ཆུབ་སེམས་ཁྱོད་ལ། །ཕྱག་འཚལ་བྱང་ཆུབ་འབྱུང་ཁྱོད་ལ། །སྤྱོད་གཟུགས་ཁྱོད་དང་ས་དང་ནི། །ཕ་རོལ་ཕྱིན་ལ་ཕྱག་འཚལ་ལོ། །ཕྱག་འཚལ་ཐོག་མར་བྱེད་ཁྱོད་ལ། །སྟོང་པ་ཉིད་ལ་ཕྱག་འཚལ་འདུད། །གཉིས་པ་ཕྱི་མཆོད་ནི། ལག་པ་གཉིས་ཐལ་མོ་གྱེན་དུ་བཀན་ལ་གཡས་ཀྱི་མཐེ་བོང་དང་མཐེའུ་ཆུང་གིས་གཡོན་གྱི་མཐེ་བོང་དང་མཐེའུ་ཆུང་ལ་འཁྱུད། སོར་མོ་ལྷག་མ་རྣམས་སྙིམ་པ་ལྟར་བྱས་ལ། ན་མཿས་མནྟ་བུདྡྷཱ་ནཱཾ། ག་ག་ན་ས་མ་ས་མ་སྭཱ་ཧཱ། ཞེས་པས་མཆོད་ཡོན་དང་། ལག་པ་གཉིས་གཤིབས་ཏེ་ཐལ་མོ་ཁ་ཕྱིར་བསྟན་དུ་བཀན་ལ། མཐེ་བོང་གཉིས་མཛུབ་མོ་ལ་ཡང་དག་པར་སྦྱར་ཏེ། ན་མཿས་མནྟ་བུདྡྷཱ་ནཱཾ། བི་ཤུདྡྷ་སནྡྷོདྦྷ་བ་སྭཱ་ཧཱ། ཞེས་པས་དྲི་ཆབ་དང་། ལག་པ་གཉིས་གྱེན་བསྟན་གྱིས་མཐེབ་སྲིན་སྦྱར་ལ། ན་མཿས་མནྟ་བུདྡྷཱ་ནཱཾ། མ་ཧཱ་མཻ་ཏྲྱུ་བྷྱུང་ག་ཏེ་སྭཱ་ཧཱ། ཞེས་པས་མེ་ཏོག་དང་། རྡོ་རྗེ་ཁུ་ཚུར་གཉིས་ཐུར་དུ་ལྡུགས་པ་དང་། ན་མཿས་མནྟ་བུདྡྷཱ་ནཱཾ། དྷརྨཱ་དྷཱ་ཏུ་ཨ་ནུ་ག་ཏ་སྭཱ་ཧཱ། ཞེས་པས་བདུག་སྤོས་དང་། ལག་པ་གཉིས་གཤིབས་ཏེ་ཁ་གྱེན་བསྟན་གྱི་མཐེ་བོང་གཉིས་བཀན་ལ་གྱེན་དུ་བསྒྲེངས་པ་དང་། ན་མཿས་མནྟ་བུདྡྷཱ་ནཱཾ། སརྦ་ཏ་ཐཱ་ག་ཏ་ཨy་ིསྥ་ར་ཎ་ཨ་བ་བྷཱ་ས་ག་ག་ནོཏྟ་རེ་བྷྱཿསྭཱ་ཧཱ། ཞེས་པས་མར་མེ་དང་། ལག་པ་གཉིས་ཐལ་མོ་གྱེན་བསྟན་དུ་བཀན་ལ། མཐེ་བོང་གཉིས་སོ་སོའི་ལག་མཐིལ་དུ་བཞག་པ་ལ་མཛུབ་མོས་སོ་སོར་འཁྱུད་པ་དང་། ན་མཿས་མནྟ་བུདྡྷཱ་ནཱཾ། ཏྲཻ་ཡང་དྷྭཱཾ་ཀཱ་ནཾ། ཨ་ར་ར་པ་ར་ར་བི་ལ་དེ་བ་ལིཾ་ཏ་ར་ཧི་སྭཱ་ཧཱ། ཞེས་པས་ཞལ་ཟས་རྣམས་དབུལ། གསུམ་པ་ཡིད་ཀྱི་མཆོད་པ་ནི། ལག་པ་གཉིས་ཐལ་མོ་ཁོང་སྟོང་དུ་སྦྱར་ལ། མཐེ་བོང་གཉིས་ཕྱེ་སྟེ། ལྷག་མ་རྣམས་སྙིམ་པ་ལྟ་བུར་བྱས་པ་ཡན་ལག་ཐམས་ཅད་འབྱུང་བའི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། ཨོཾ་ཨཱཿསྭཱ་ཧཱ། ཞེས་དང་། ན་མཿསརྦ་ཏ་ཐཱ་ག་ཏ་བྷྱོ་བི་ཤྭ་མུ་ཁེ་བྷྱཿ སརྦ་ཐཱ་ཁཾ་ཨུདྒ་ཏེ་སྥ་ར་ཎ་ཨི་མཾ་ག་ག་ན་ཁཾ་སྭཱ་ཧཱ། ལན་གསུམ། སྟོང་པ་ཉིད་ཀྱི་ཏིང་ངེ་འཛིན་དང་བྱང་ཆུབ་ཀྱི་སེམས་མངོན་དུ་བྱས་ཏེ་ཕྱག་རྒྱ་དེ་ལས་མཆོད་པའི་ཡོ་བྱད་རྒྱ་ཆེན་པོ་སངས་རྒྱས་ཀྱི་སྤྱན་སྔར་ཆར་བཞིན་དུ་འབབ་པར་གྱུར་ཅིག །བཞི་པ་སྒྲུབ་པའི་མཆོད་པ་ནི། སེམས་ཅན་ཐམས་ཅད་ལ་བྱམས་སྙིང་རྗེ་བསྒོམས་ལ། བདག་གིས་དགེ་བའི་རྩ་བ་ཇི་ལྟར་བྱས་པའི་དགེ་བའི་རྩ་བས་སེམས་ཅན་ཐམས་ཅད་ཀྱི་ངན་སོང་གི་སྡུག་བསྔལ་ཐམས་ཅད་ནི་རབ་ཏུ་ཞི་བར་གྱུར་ཅིག །འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་དག་ནི་འབྱོར་པར་གྱུར་ཅིག །ཅེས་བརྗོད། དེ་ནས། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ཀྱིས་སྡོམ་པ་བཟུང་ཞིང་། བདག་མདུན་ཡང་མི་དམིགས་པར་བསམ་པའི་ངང་། རང་གི་སྙིང་གར་ཟླ་བའི་དཀྱིལ་འཁོར་ལ་ཨ་ཡིག་གིས་མཚན་པ། དེའི་སྒྲས་ཆོས་ཐམས་ཅད་གདོད་མ་ནས་མ་སྐྱེས་པར་ཤེས་ནས་རང་གི་ཕུང་པོ་ལྔ་ཡང་གདོད་མ་ནས་མ་བྱུང་ཞིང་མ་སྐྱེས་པའི་སྦྱོར་བས་སྟོང་པ་ཉིད་དུ་གྱུར། ཅེས་བརྗོད་ཅིང་བསམས་ལ་ཡེ་ཤེས་ཀྱི་ཚོགས་བསག །དེ་ནས་སྙིང་རྗེའི་དབང་གིས་ཏིང་ངེ་འཛིན་དེ་ལས་ལངས་ཏེ་ཆོས་ཐམས་ཅད་སྒྱུ་མ་ལྟ་བུར་རྟོགས་པས་རང་གི་སྙིང་གའི་ཨ་ཡིག་ལས་འོད་ཟེར་འཕྲོས། འཕགས་པ་མཆོད། སེམས་ཅན་གྱི་དོན་བྱས། ཡོངས་སུ་གྱུར་པ་ལས་བདག་ཉིད་བཅོམ་ལྡན་འདས་རྣམ་པར་སྣང་མཛད་ཆེན་པོ་པདྨ་དཀར་པོ་དང་ཟླ་བའི་གདན་ལ་བཞུགས་པ། ཐོར་ཚུགས་དང་དབུ་རྒྱན་ཅན་རས་ཀྱི་སྨད་གཡོགས་དང་། དར་ལའི་སྟོད་གཡོགས་བསྣམས་པ། གསེར་གྱི་ཁ་དོག་ལྟ་བུ་འབར་བའི་ཕྲེང་བས་འཁྲིགས་པ། ཕྱག་གཉིས་མཉམ་གཞག་གི་ཕྱག་རྒྱ་མཛད་པ། མཚན་ཉིད་ཐམས་ཅད་ཡོངས་སུ་རྫོགས་པའི་སྐུར་གྱུར། ཅེས་གསལ་གདབ། དེ་ནས་ལག་གཉིས་ཁོང་སྟོང་དུ་སྦྱར། མཐེའུ་ཆུང་གཉིས་དང་མཛུབ་མོ་གཉིས་འབར་བ་ལྟར་བསྐྱེད། གུང་སྲིན་གཉིས་དེ་ལ་གནས་པས་སྲིན་ལག་གཉིས་བརྐྱངས་པ་པདྨའི་སྦུབས་ཀྱི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། སཾ་སཿསྭཱ་ཧཱ། འོག་གཞི་པདྨའི་གདན་དང་ལྡན་པར་གྱུར། ཡན་ལག་ཐམས་ཅད་འབྱུང་བའི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། ཨོཾ་ཨཱཿསྭཱ་ཧཱ། ལྷའི་སྐུ་ཡན་ལག་དང་ཉིང་ལག་ཐམས་ཅད་དང་ལྡན་པར་གྱུར། ལག་གཉིས་ཁོང་སྟོང་དུ་སྦྱར་ནས་མཐེའུ་ཆུང་གཉིས་དང་མཛུབ་མོ་གཉིས་འབར་བ་ལྟར་བསྐྱེད། གུང་སྲིན་གཉིས་ཅུང་ཟད་གྱེད་པ་གཟི་བརྗིད་འབྱུང་བའི་ཕྱག་རྒྱ་དང་། ན་མསྶ་མནྟ་བུདྡྷཱ་ནཱཾ། རཾ་རཿསྭཱ་ཧཱ། སྐུ་འོད་ཀྱི་དཀྱིལ་འཁོར་དང་ལྡན་པར་གྱུར། ལག་གཉིས་ཁོང་སྟོང་དུ་སྦྱར། མཐེ་བོང་སོ་སོར་ཕྱེ། གུང་མོ་གཉིས་དགུག །ལྷག་མ་ཅུང་ཟད་སྙིམ་པ་ལྟར་བྱས་པ་གཟུངས་ཀྱི་ཕྱག་རྒྱ་དང་། ན་མསྶ་མནྟ་བུདྡྷཱ་ནཱཾ། བུདྡྷ་དྷཱ་ར་ཎི། སྨྲྀ་ཏི་བ་ལཱ་དྷཱ་ར་ཎཱི་ཀ་རི་དྷ་ར་དྷ་ར། དྷཱ་ར་ཡ་དྷཱ་ར་ཡ། སརྦཱནྲ་བྷ་ག་བ་ཏཱི་ཨ་ཀཱ་ར་བ་ཏཱི་ཨ་ས་མེ་སྭཱ་ཧཱ། ཆོས་མི་བརྗེད་པའི་དྲན་པ་བརྟན་པར་གྱུར། ལག་གཉིས་ཁོང་སྟོང་དུ་སྦྱར། མཐེའུ་ཆུང་གཉིས་འོག་ཏུ་གཞུག །མཛུབ་མོ་གཉིས་འབར་བ་ལྟར་བསྐྱེད་པ་གསུང་དབྱངས་བཀོད་པའི་རྒྱན་གྱི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། ཧཾ་ཧཿསྭཱ་ཧཱ། སངས་རྒྱས་ཀྱི་གསུང་དབྱངས་ཡན་ལག་དྲུག་ཅུ་དང་ལྡན་པར་གྱུར། ལག་གཉིས་ཁོང་སྟོང་དུ་སྦྱར། མཐེ་བོང་སོ་སོར་ཕྱེ། མཐེའུ་ཆུང་གཉིས་གུང་མོ་གཉིས་ཀྱིས་བཀུག་ལ་སྤྱི་བོར་སྦྱར་བ་ཆོས་ལ་གནས་པའི་ཕྱག་རྒྱ་དང་། ན་མསྶ་མནྟ་བུདྡྷཱ་ནཱཾ། ཨ་བེ་ད་བེ་དེ་ཨ་སྭཱ་ཧཱ། དེ་བཞིན་ཉིད་ཀྱི་ཆོས་ཉིད་བརྟན་པར་གྱུར། ལག་གཉིས་ཁོང་སྟོང་དུ་སྦྱར་ཏེ་མཐེ་བོང་གཉིས་ཕན་ཚུན་དུ་ཕྱེ་ནས་གུང་མོ་གཉིས་བསྣོལ་མར་བཟུང་བ་རྣལ་འབྱོར་འཛིན་པའི་ཕྱག་རྒྱ་དང་། ན་མསྶ་མནྟ་བུདྡྷཱ་ནཱཾ། མ་ཧཱ་ཡོ་ག་ཡོ་གི་ནཱི་ཤྭ་རཱི་ཝན྄་ཛ་རི་ཀེ་སྭཱ་ཧཱ། ཏིང་ངེ་འཛིན་ཡོངས་སུ་རྫོགས་ཤིང་བརྟན་པར་གྱུར། ཅེས་སོ་སོའི་དམིགས་རྣམས་དྲན་བཞིན་དང་བཅས་པའི་སྒོ་ནས་བྱིན་གྱིས་བརླབ། དེ་ལྟར་རང་ལུས་ལྷ་སྐུར་གསལ་བའི་ཐུགས་ཀར་ཨ་ལས་བྱང་སེམས་ཀྱི་ཕྱག་རྒྱ་ཟླ་བའི་དཀྱིལ་འཁོར་མེ་ལོང་ལྟ་བུ། དེའི་སྟེང་དུ། ན་མསྶ་མནྟ་བུདྡྷཱ་ནཱཾ། ཨ་ས་མ་བྲ་ཏ། དྷརྨ་དྷཱ་ཏུ་ཀཱརྻ་ག་ཏི་ག་ཏཱ་ནཱཾ། སརྦ་ཐཱ། ཨོཾ་ཁྃ། ཨྃ་ཨཿ སྃ་སཿ ཧྃ་ཧཿ རྃ་རཿ བྃ་བཿ ཧྃ་ཧཿསྭཱ་ཧཱ། ཞེས་རིག་པའི་རྒྱལ་པོའི་ཚིག་ཡན་ལག་བཅུ་གཉིས་པའི་སྔགས་ཀྱི་ཡི་གེའི་ཕྲེང་བས་མཚན་པར་གྱུར་པར་བསམས་ལ་རྩེ་གཅིག་ཏུ་བསྒོམ་པ་ནི་གཞི་དང་པོའོ། །དེ་ལྟར་ཏིང་ངེ་འཛིན་གསལ་བའི་སྒོ་ནས་མིག་ཅུང་ཟད་བཙུམ། ཡིད་སྣང་བ་དང་བཅས་པའི་སྒོ་ནས་མདུན་དུ་གཏད་ནས། རང་གི་མདུན་དུ་ཅུང་ཟད་མཐོ་བར་རང་འདྲའི་རྣམ་སྣང་གི་ཐུགས་ཀར་ཟླ་བ་ལ་རིག་པའི་རྒྱལ་པོའི་ཡི་གེ་དང་བཅས་པའི་གཞི་གཉིས་པ་ཞིག་བལྟས་ལ། དེའི་ཐུགས་ཀ་ནས་སྔགས་ཀྱི་ཡི་གེ་རྣམས་རང་གི་ལུས་ཀྱི་རླུང་རྣམས་ནང་དུ་བསྡུ་བ་དང་ལྷན་ཅིག་ཏུ་བྱུང་། སྙིང་གི་ནང་ན་གནས་པར་གྱུར། ཅེས་བརྗོད་ཅིང་སྲོག་རྩོལ་ཅུང་ཟད་བསྡམས་ལ་རིག་སྔགས་ཤུབ་བུར་བཟླ། དབུགས་ཕྱིར་གཏོང་བའི་ཚེ། སླར་སྔགས་ཀྱི་ཡི་གེ་རྣམས་རང་གི་ལུས་ཀྱི་རླུང་རྣམས་ཕྱིར་འབྱུང་བ་དང་ལྷན་ཅིག་སོང་སྟེ་གཞི་གཉིས་པའི་ཐུགས་ཀར་འཁོད་པར་གྱུར། ཅེས་རིག་སྔགས་བཟླའོ། །དེ་ལྟར་རླུང་གི་འགྲོ་འོང་དང་འབྲེལ་བའི་ཤུབ་བུའི་བཟླས་པ་དང་། སྲོག་རྩོལ་དྲག་ཏུ་བསྡམས་ལ་ཡིད་ཀྱིས་བཟླས་པ་སྟེ་ཕྱིའི་བཟླས་བརྗོད་ཡན་ལག་བཞི་ལ་འབད། ཐུན་དེ་ལས་ལྡང་བར་རྩོམ་པ་ན། དགེ་བ་འདི་ཡིས་མྱུར་དུ་བདག །རྣམ་སྣང་ཆེན་པོ་འགྲུབ་གྱུར་ནས། །སོགས་དང་། སྤྲོ་ན། བདག་གི་བསོད་ནམས་མཐུ་ཡིས་ནི། །སེམས་ཅན་ཐམས་ཅད་བདེ་གྱུར་ཅིག །ཐམས་ཅད་ནད་ཀྱང་མེད་པར་ཤོག །ཡང་ན་དེ་བཞིན་གཤེགས་བསྔགས་པའི། །འདོད་པ་ཕུན་སུམ་ཚོགས་གྱུར་ཅིག །ཡང་ན་སེམས་ཅན་ཐམས་ཅད་ཀྱང་། །རེ་བ་ཐམས་ཅད་ཡོངས་རྫོགས་པ། །སྒྲིབ་པ་མེད་པའི་ཚུལ་གྱིས་སུ། །མ་ཐོགས་པར་ནི་འགྲུབ་པར་ཤོག །དུད་འགྲོ་གཅིག་ལ་གཅིག་ཟ་བའི། །དུཿཁ་ནམ་ཡང་འབྱུང་མ་གྱུར། །ཡི་དྭགས་རྣམས་ལ་ཟས་དང་སྐོམ། །ཐོགས་པ་མེད་པར་འབྱུང་བར་ཤོག །སེམས་ཅན་དམྱལ་བའི་དུཿཁ་གང་། །མི་བཟད་རྣམ་པ་སྣ་ཚོགས་པ། །བདག་གི་བསོད་ནམས་མཐུ་ཡིས་ནི། །དེ་དག་རབ་ཏུ་ཞི་གྱུར་ཅིག །བདག་གི་བསོད་ནམས་སྟོབས་དང་ནི། །དེ་བཞིན་གཤེགས་པའི་སྦྱིན་སྟོབས་དང་། །ཆོས་ཀྱི་དབྱིངས་ཀྱི་སྟོབས་ཀྱིས་སུ། །སེམས་ཅན་རྣམས་ལ་ཕན་འདོད་པས། །དོན་རྣམས་གང་དག་བསམ་པ་ཀུན། །སེམས་ཅན་ཁམས་ནི་མ་ལུས་འདིར། །དེ་དག་ཐམས་ཅད་ཅི་རིགས་པ། །ཐོགས་པ་མེད་པར་འབྱུང་གྱུར་ཅིག །ཅེས་སོགས་བསྔོ་སྨོན་གྱིས་རྒྱས་བཏབ་སྟེ་ཐུན་མཚམས་ཀྱི་བྱ་བ་ལ་འཇུག་པར་བྱའོ། །སྨྲས་པ། རྒྱུད་སྡེ་གཉིས་པ་སྤྱོད་པའི་རྒྱུད་ཀུན་གྱི། །རྩ་བར་གྱུར་པ་རྣམ་སྣང་མངོན་བྱང་གི །རྗེས་སུ་འབྲངས་ཏེ་ཁྱབ་བདག་རྣམ་སྣང་ཆེའི། །བསྒོམ་བཟླས་སྙིམ་པོར་དྲིལ་ཏེ་ལེགས་པར་བཀོད། །ཅེས་པའང་རྗེ་བླ་མ་འཇམ་དབྱངས་མཁྱེན་བརྩེའི་དབང་པོའི་ཐུགས་བཞེད་བཞིན་ཤཱཀྱའི་དགེ་སློང་དཀོན་མཆོག་བསྟན་པ་རབ་རྒྱས་ཀྱིས་དཔལ་ཨེ་ཝཾ་ཆོས་ལྡན་གྱི་བླ་བྲང་ཐར་པ་རྩེར་འདི་ཉིད་ཀྱི་དབང་བསྐུར་བ་བགྱིད་པའི་ཚེ་ཉེ་བར་སྦྱར་བའི་ཡི་གེ་པའང་སྐུལ་བ་པོ་རང་ཉིད་ཀྱིས་བགྱིས་པའོ། །འདིས་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་མྱུར་དུ་སྐེམས་པར་གྱུར་ཅིག །སརྦ་དཱ་མངྒ་ལམ། ། ༈